คณะกรรมาธิการกลางพรรคแรงงานเกาหลี

คณะกรรมาธิการกลางพรรคแรงงานเกาหลี เป็นองค์กรสูงสุดระหว่างการประชุมระดับชาติของพรรคแรงงานเกาหลี (WPK) พรรครัฐบาลของประเทศเกาหลีเหนือ ตามข้อบังคับของพรรค คณะกรรมาธิการกลางได้รับการเลือกตั้งโดยการประชุมใหญ่พรรคและการประชุมพรรคสามารถได้รับมอบอำนาจให้ต่ออายุองค์ประกอบสมาชิกได้ ในทางปฏิบัติ คณะกรรมาธิการกลางสามารถปลดและแต่งตั้งสมาชิกใหม่โดยไม่ต้องปรึกษาหารือกับพรรคในวงกว้างในการประชุมเต็มคณะของตนเอง
คณะกรรมาธิการกลางชุดที่ 1 ได้รับการเลือกตั้งในการประชุมใหญ่พรรคแรงงานเกาหลีครั้งที่ 1 ใน ค.ศ. 1946 ประกอบด้วยสมาชิก 43 คน จำนวนสมาชิกคณะกรรมาธิการกลางได้เพิ่มขึ้นตั้งแต่นั้นมา โดยในการประชุมใหญ่พรรคครั้งที่ 7 ใน ค.ศ. 2017 ได้เลือกตั้งสมาชิก 235 คน สมาชิกที่ไม่มีสิทธิ์ออกเสียง ปัจจุบันเรียกว่าสมาชิกสำรอง ถูกนำมาใช้ในการประชุมใหญ่พรรคครั้งที่ 2
คณะกรรมาธิการกลางมีการประชุมเต็มคณะ ("การประชุม") อย่างน้อยปีละครั้ง และทำหน้าที่เป็นเวทีระดับสูงสำหรับการอภิปรายเกี่ยวกับประเด็นนโยบายที่เกี่ยวข้อง โดยดำเนินการตามหลักการของระบบอุดมการณ์เอกานุภาพและทฤษฎีผู้นำผู้ยิ่งใหญ่ บทบาทของคณะกรรมาธิการกลางมีการเปลี่ยนแปลงไปตลอดประวัติศาสตร์ ในช่วงแรกเริ่มจนถึงอุบัติการณ์ฝ่ายสิงหาคม คณะกรรมาธิการกลางเป็นเวทีที่ฝ่ายต่าง ๆ แข่งขันกัน หลังจากนั้น โดยทั่วไปแล้วคณะกรรมาธิการกลางใช้อำนาจผ่านกระบวนการที่เป็นทางการซึ่งกำหนดไว้ในข้อบังคับพรรค อย่างไรก็ตาม ความสามารถที่แท้จริงในการส่งผลกระทบต่อผลลัพธ์ของการตัดสินใจเกี่ยวกับบุคลากรระดับชาติไม่มีอยู่จริง เนื่องจากโดยทั่วไปแล้วหน้าที่นั้นถูกดำเนินโดยตระกูลคิมและกรมการเมือง กระนั้น การประชุมเต็มคณะของคณะกรรมาธิการกลางทำหน้าที่เป็นสถานที่ซึ่งมีการดำเนินตามนโยบายอย่างเป็นทางการ และมีการประกาศต่อสาธารณะ การตัดสินใจจะถูกเผยแพร่ต่อสาธารณะในรูปแบบของ "ข้อมติ" หรือ "การตัดสินใจ"
ประวัติศาสตร์.
คณะกรรมาธิการกลางก่อตั้งขึ้นในการประชุมใหญ่พรรคครั้งที่ 1 เมื่อมีการเลือกองค์ประกอบชุดแรก ประกอบด้วยสมาชิก 43 คนและได้ขยายจำนวนขึ้นในการประชุมใหญ่ทุกครั้ง ตั้งแต่ ค.ศ. 1948 ถึง 1961 มีการประชุมเฉลี่ย 2.4 ครั้งต่อปี เป็นอัตราใกล้เคียงกับคณะกรรมาธิการกลางของพรรคคอมมิวนิสต์แห่งสหภาพโซเวียต การประชุมที่จัดขึ้นในช่วงเวลานี้มักใช้เวลาไม่เกินหนึ่งวัน อำนาจของคณะกรรมาธิการกลางไม่ได้อยู่ที่ความถี่ (หรือระยะเวลา) ในการประชุม แต่อยู่ที่กลไกการทำงานของมัน กลไกนี้ถูกควบคุมโดยกรมการเมืองมากกว่าคณะกรรมาธิการกลาง และเป็นรัฐบาลโดยนิตินัยของเกาหลีเหนือภายใต้การนำของคิม อิล-ซ็อง คณะกรรมาธิการกลางไม่ได้มีการประชุมเต็มคณะระหว่าง ค.ศ. 1993 ถึง 2010
มีช่วงเวลาถึง 37 ปีระหว่างการประชุมใหญ่ครั้งที่ 6 และครั้งที่ 7 คณะกรรมาธิการกลางและกลไกของพรรคอ่อนแอลงอย่างมากภายใต้การนำของคิม จ็อง-อิล โดยมีตำแหน่งหลายตำแหน่งที่ยังคงว่างอยู่ ตั้งแต่ ค.ศ. 2005 เป็นต้นมา เขาเริ่มดำเนินการหลายอย่างเพื่อฟื้นฟูพรรค โดยแต่งตั้งเจ้าหน้าที่อาวุโสเข้าสู่ตำแหน่งใหม่ ๆ พัก นัม-กีได้รับแต่งตั้งเป็นหัวหน้ากรมวางแผนและการเงิน และชัง ซ็อง-แท็กได้รับแต่งตั้งเป็นหัวหน้ากรมบริหาร ชังซึ่งดูแลเรื่องความมั่นคงทั้งหมด ได้รับการฟื้นฟูหน้าที่และความรับผิดชอบในฐานะหัวหน้ากรมองค์การและชี้นำโดยอ้อม การประชุมผู้แทนพรรคครั้งที่ 3 (จัดขึ้นในเดือนกันยายน ค.ศ. 2010) ได้ปรับองค์ประกอบของคณะกรรมาธิการกลางใหม่ อย่างไรก็ตาม อำนาจการกำหนดวาระใหม่ของคณะกรรมาธิการกลางนั้นเป็นของการประชุมใหญ่พรรค
กฎระเบียบ.
การเลือกตั้งและกระบวนการแต่งตั้ง.
ข้อบังคับของพรรคระบุว่าขนาดของคณะกรรมาธิการกลางจะถูกกำหนดโดยคณะผู้บริหารสูงสุดประจำการประชุมใหญ่พรรค การประชุมเต็มคณะของคณะกรรมาธิการกลางมีอำนาจปรับเปลี่ยนตำแหน่งของตนได้หาก "จำเป็น" ผู้สมัครสามารถได้รับการเสนอชื่อโดยคณะกรรมาธิการพรรคประจำจังหวัดต่าง ๆ แต่คณะกรรมาธิการกลางผ่านกรมการองค์การและชี้นำมีอำนาจตัดสินใจขั้นสุดท้าย
การประชุมเต็มคณะ.
ในระหว่างที่ไม่มีการประชุมใหญ่พรรคและการประชุมอื่น ๆ คณะกรรมาธิการกลางถือเป็นองค์กรสูงสุดของพรรคแรงงานเกาหลี ไม่ได้เป็นองค์กรถาวร และตามข้อบังคับของพรรคแรงงานเกาหลี จะต้องจัดการประชุมอย่างน้อยปีละครั้ง กรมการเมืองเป็นผู้เรียกประชุมเต็มคณะของคณะกรรมาธิการกลาง การประชุมเต็มคณะตามข้อบังคับของพรรคแรงงานเกาหลี มีหน้าที่หารือและตัดสินใจ "ประเด็นสำคัญของพรรค" และมีอำนาจในการเลือกตั้งกรมการเมืองและคณะผู้บริหารสูงสุด สำนักนโยบายบริหาร คณะกรรมการการทหารกลาง คณะกรรมการควบคุม รองประธานพรรคแรงงานเกาหลี หัวหน้ากรมต่าง ๆ ของคณะกรรมาธิการกลางและตำแหน่งระดับจังหวัดที่ต่ำกว่า ในอดีตเคยมีอำนาจในการเลือกตั้งผู้นำพรรค สามารถเลื่อนตำแหน่งสมาชิกสำรองที่ไม่มีสิทธิ์ออกเสียงให้เป็นสมาชิกเต็มตัวและแต่งตั้งสมาชิกใหม่ที่มีสิทธิ์ออกเสียงและไม่มีสิทธิ์ออกเสียงในคณะกรรมาธิการกลางได้ในการประชุมเต็มคณะ
หน่วยงานตัดสินใจหลัก.
กรมการเมือง.
กรมการเมือง เดิมชื่อคณะกรรมาธิการการเมือง เคยเป็นองค์กรตัดสินใจของพรรคแรงงานเกาหลีจนกระทั่งมีการจัดตั้งคณะผู้บริหารสูงสุด กรมการเมืองประกอบด้วยสมาชิกเต็มเต็มตัว (มีสิทธิ์ลงคะแนนเสียง) และสมาชิกผู้สมัคร (ไม่มีสิทธิ์ลงคะแนนเสียง) และเป็นองค์กรตัดสินใจสูงสุดของพรรคแรงงานเกาหลีเมื่อมีการประชุม ก่อนการประชุมครั้งที่ 3 กรมการเมืองได้รับเลือกตั้งโดยคณะกรรมาธิการกลางทันทีหลังการประชุมใหญ่ แม้ข้อบังคับของพรรคจะระบุว่ากรมการเมืองควรประชุมอย่างน้อยเดือนละครั้ง แต่ก็มีหลักฐานเพียงเล็กน้อยที่แสดงว่าสิ่งนี้เกิดขึ้นจริง สมาชิกกรมการเมืองอาจดำรงตำแหน่งควบคู่กันในคณะกรรมการของพรรคหรือของรัฐบาล หรือในกลไกของคณะกรรมาธิการกลางได้
หลักฐานบ่งชี้ว่ากรมการเมืองทำหน้าที่คล้ายคลึงกับกรมการเมืองของพรรคคอมมิวนิสต์แห่งสหภาพโซเวียตภายใต้การนำของสตาลิน โดยสมาชิกกรมการเมืองทำหน้าที่เป็นเสมือนเจ้าหน้าที่ส่วนตัวของผู้นำพรรคมากกว่าจะเป็นผู้กำหนดนโยบาย ซึ่งไม่เป็นเช่นนี้เสมอไป ก่อนคิม อิล-ซ็องจะกวาดล้างฝ่ายตรงข้ามในพรรค กรมการเมืองเคยเป็นองค์กรตัดสินใจที่สามารถอภิปรายความเห็นที่แตกต่างกันเกี่ยวกับนโยบายได้ นับตั้งแต่การรวบรวมอำนาจของคิม อิล-ซ็อง กรมการเมืองกลายเป็นเพียงองค์กรตรายาง สมาชิกคนสำคัญหายตัวไปโดยไม่มีคำอธิบาย กรณีล่าสุดคือคิม ดง-กยู ที่หายตัวไปใน ค.ศ. 1977 สมาชิกกรมการเมืองภายใต้คิม อิล-ซ็องและคิม จ็อง-อิลขาดฐานอำนาจที่แข็งแกร่งและต้องพึ่งพาผู้นำพรรคสำหรับตำแหน่งของตน
คณะผู้บริหารสูงสุด.
คณะผู้บริหารสูงสุดก่อตั้งขึ้นในการประชุมใหญ่พรรคครั้งที่ 6 ใน ค.ศ. 1980 และเป็นองค์กรตัดสินใจสูงสุดภายในพรรคแรงงานเกาหลีในยามกรมการเมืองและคณะกรรมาธิการกลางไม่ได้อยู่ในสมัยประชุม เมื่อโอ จิน-อูเสียชีวิตใน ค.ศ. 1995 คิม จ็อง-อิลจึงยังคงเป็นสมาชิกคณะผู้บริหารสูงสุดเพียงคนเดียวที่ยังมีชีวิตอยู่ โดยสมาชิกอีกสี่คน (คิม อิล-ซ็อง, คิม อิล, โอ จิน-อู, และรี จ็อง-อก) เสียชีวิตขณะดำรงตำแหน่ง ระหว่างการเสียชีวิตของโอ จิน-อูจนถึงการประชุมพรรคครั้งที่ 3 ไม่มีรายงานใดบ่งชี้ว่าคิม จ็อง-อิลหรือผู้นำพรรคส่วนกลางวางแผนจะเปลี่ยนแปลงองค์ประกอบของคณะผู้บริหารสูงสุด สเตฟาน แฮกการ์ด, ลุก เฮอร์แมน และแจซ็อง รยู ซึ่งเขียนบทความให้แก่ "Asian Survey" ใน ค.ศ. 2014 โต้แย้งว่าคณะผู้บริหารสูงสุด "ไม่ใช่สถาบันที่ทำหน้าที่ได้อย่างชัดเจน"
สำนักเลขาธิการ.
สำนักเลขาธิการ ในรูปแบบปัจจุบันนั้น ก่อตั้งขึ้นในการประชุมใหญ่ครั้งที่ 8 อย่างไรก็ตาม ประวัติของสำนักเลขาธิการสามารถย้อนไปได้ถึงการก่อตั้งสำนักเลขาธิการในการประชุมพรรคครั้งที่ 2 ในเดือนตุลาคม ค.ศ. 1966 โดยมีบทบาทคล้ายกับสำนักเลขาธิการของสหภาพโซเวียตในสมัยสตาลิน เลขาธิการใหญ่พรรคแรงงานเกาหลีเป็นหัวหน้าสำนักเลขาธิการ และสมาชิกคนอื่น ๆ มีตำแหน่งเป็น "เลขาธิการคณะกรรมาธิการกลางพรรคแรงงานเกาหลี" องค์กรนี้มีหน้าที่รับผิดชอบการกำกับดูแลและนำนโยบายของพรรคไปปฏิบัติรวมถึงกำกับดูแลองค์กรต่าง ๆ ของพรรค
คณะกรรมการการทหารกลาง.
คณะกรรมการการทหารกลางถูกจัดตั้งขึ้นใน ค.ศ. 1962 โดยการมติการประชุมเต็มคณะครั้งที่ 5 ของคณะกรรมาธิการกลางชุดที่ 4 การแก้ไขข้อบังคับพรรคแรงงานเกาหลีใน ค.ศ. 1982 เชื่อกันว่าทำให้คณะกรรมการการทหารกลางมีสถานะเท่าเทียมกับคณะกรรมาธิการกลาง ทำให้สามารถ (เหนือสิ่งอื่นใด) เลือกผู้นำพรรคแรงงานเกาหลีได้ อย่างไรก็ตาม ผู้สังเกตการณ์บางคนเชื่อว่าในการประชุมครั้งที่ 3 คณะกรรมการการทหารกลางกลับมาอยู่ภายใต้การรับผิดชอบของคณะกรรมาธิการกลางอีกครั้ง ตามมาตรา 27 ของข้อบังคับพรรคแรงงานเกาหลี คณะกรรมการการทหารกลางเป็นองค์กรพรรคสูงสุดในกิจการทางทหารและเป็นผู้นำกองทัพประชาชนเกาหลี มีหน้าที่รับผิดชอบการพัฒนาอาวุธยุทโธปกรณ์และนโยบายการจัดหาของกองทัพ เลขาธิการใหญ่พรรคแรงงานเกาหลีเป็นประธานคณะกรรมการการทหารกลางโดยตำแหน่ง[]
คณะกรรมการควบคุม.
คณะกรรมการควบคุม เดิมชื่อคณะกรรมการตรวจสอบ ได้รับเลือกตั้งโดยการประชุมเต็มคณะครั้งที่ 1 ของคณะกรรมาธิการกลางหลังเสร็จสิ้นการประชุมใหญ่พรรค[] มีหน้าที่กำกับดูแลการเป็นสมาชิกพรรคและแก้ไขปัญหาทางวินัยที่เกี่ยวข้องกับสมาชิกพรรค เรื่องที่สอบสวนมีตั้งแต่การทุจริตไปจนถึงกิจกรรมต่อต้านพรรคและการปฏิวัติ โดยทั่วไปแล้วจะครอบคลุมการละเมิดกฎของพรรคทั้งหมด องค์กรพรรคระดับล่าง (เช่น ระดับจังหวัดหรือเทศมณฑล) และสมาชิกแต่ละคนสามารถยื่นอุทธรณ์ต่อคณะกรรมการนี้ได้โดยตรง คณะกรรมการควบคุมถูกยุบไปในวันที่ 10 มกราคม ค.ศ. 2021 และหน้าที่ของคณะกรรมการฯ ได้ถูกโอนไปยังคณะกรรมการตรวจสอบกลางแทน
ความรับผิดชอบด้านการบริหาร.
กรม.
แม้ในสมัยการปกครองของคิม จ็อง-อิล กลไกของคณะกรรมาธิการกลางจะได้รับการปรับโครงสร้างหลายครั้ง แต่บางกรม (ส่วนใหญ่เป็นกรมที่รับผิดชอบกิจการภายในและงานองค์กรของพรรค ได้แก่ กรมองค์การและชี้นำ กรมโฆษณาชวนเชื่อและการปลุกปั่น และกรมแกนนำ) ยังคงไม่ถูกแตะต้องมากนัก ตรงกันข้าม กรมที่รับผิดชอบการกำกับดูแลเศรษฐกิจหรือกิจการเกาหลีใต้ (เช่น กรมธุรการ ซึ่งถูกจัดตั้งขึ้นใหม่ใน ค.ศ. 2006 หลังเคยเป็นส่วนหนึ่งของกรมองค์การและชี้นำตั้งแต่ทศวรรษ 1990) มักได้รับการปรับปรุงบ่อยครั้ง แม้กรมแนวร่วมจะประสบกับความผันผวนในสมัยการปกครองของคิม จ็อง-อิล แต่ใน ค.ศ. 2006–2007 กรมนี้กลับกลายเป็นศูนย์กลางของการกวาดล้าง
กรมการวางแผนเศรษฐกิจและกรมนโยบายเกษตรถูกยุบเลิกใน ค.ศ. 2002–2003 เพื่อเสริมสร้างการควบคุมเศรษฐกิจของคณะรัฐมนตรีให้แข็งแกร่งขึ้น มีการเปลี่ยนแปลงเพิ่มเติมใน ค.ศ. 2009 โดยมีการจัดตั้งกรมนโยบายอุตสาหกรรมภาพยนตร์และอุตสาหกรรมเบาขึ้น สำนักงาน 38 ถูกรวมเข้ากับสำนักงาน 39 (และต่อมาถูกจัดตั้งขึ้นใหม่) กรมประสานงานภายนอกถูกย้ายจากการควบคุมของพรรคแรงงานเกาหลีไปอยู่ภายใต้คณะรัฐมนตรี ขณะที่สำนักงาน 35 (หรือที่รู้จักในชื่อกรมสอบสวนและข่าวกรองภายนอก) และกรมปฏิบัติการถูกย้ายจากการควบคุมของพรรคแรงงานเกาหลีไปยังสำนักข่าวกรองทั่วไป
ใน ค.ศ. 2010 เกาหลีเหนือเปลี่ยนชื่อกรมอุตสาหกรรมยุทโธปกรณ์เป็น "กรมอุตสาหกรรมจักรกล" เพื่อเลี่ยงการคว่ำบาตรที่มุ่งเป้าไปที่อุตสาหกรรมป้องกันประเทศ และเปลี่ยนกลับไปใช้ชื่อเดิมใน ค.ศ. 2017
เมื่อถึงการประชุมครั้งที่ 3 เป็นที่ทราบกันดีในหมู่ผู้สังเกตการณ์ต่างชาติว่าหัวหน้ากรมบางคน (เช่น ช็อง พย็อง-โฮ, คิม กุก-แท และอี ฮา-อิล) ได้เกษียณอายุไปแล้ว
มีการจัดตั้งกรมกิจการกฎหมายขึ้นใหม่ในเดือนสิงหาคม ค.ศ. 2020 และการประชุมใหญ่ครั้งที่ 8 ในเดือนมกราคม ค.ศ. 2021 เปิดเผยให้เห็นถึงการมีอยู่ของสำนักงานนโยบายเศรษฐกิจ ในระหว่างการประชุมใหญ่ครั้งที่ 8 มีการจัดตั้งกรมสอบวินัยขึ้นด้วย
"โรดงชินมุน".
"โรดงชินมุน" เป็นกระบอกเสียงของคณะกรรมาธิการกลางพรรคแรงงานเกาหลีและทำหน้าที่เป็นปากเสียงอย่างเป็นทางการของพรรค หน้าที่ของหนังสือพิมพ์นี้คือ "บรรลุการเปลี่ยนแปลงปฏิวัติของสังคมและประชาชนตามที่อุดมการณ์ปฏิวัติและแนวคิดชูเชของท่านผู้นำผู้ยิ่งใหญ่ต้องการ เพื่อรวมพรรคและประชาชนทั้งหมดไว้รอบตัวคิม จ็อง-อิลอย่างแน่นแฟ้น และต่อสู้เพื่อรักษาความเป็นเอกภาพทางการเมืองและอุดมการณ์ของพรรค" บรรณาธิการบริหารของหนังสือพิมพ์ได้รับแต่งตั้งโดยคณะกรรมาธิการกลางในการประชุมเต็มคณะ
หมายเหตุ.
<templatestyles src="Reflist/styles.css" />